Antaŭ unu semajno, la 3an de novembro aperis la dek-unua numero de La Ondo de Esperanto. por la 2018a jaro. Ĝin malfermas intervjuo kun la konata Esperanto-aŭtoro Sten Johansson, respondinta la demandojn de la vicredaktoro de La Ondo Paweł Fischer-Kotowski. La intervjuon garnas listo de la originalaj verkoj de Sten Johansson en Esperanto, kiu fontas el lia retejo “Originala Literaturo Esperanta”.
#000000
Lingvaj Festivaloj estas en la fokuso de la novembra primovada sekcio Eventoj. Ili okazis ĉi-oktobre en Slovakio, Francio, Ĉuvaŝio kaj Siberio. En la ceteraj paĝoj de Eventoj oni povas legi pri la festa ceremonio en Aalen, en kiu Ilona Koutny ricevis la Esperanto-Kulturpremion de FAME-fondaĵo, pri la Konferenco pri Aplikoj de Esperanto en Scienco kaj Tekniko en Slovakio, pri la komuna kongreso de esperantistoj de Japanio kaj Koreo, al kiu aliĝis pli ol 500 personoj, kaj pri multaj aliaj Esperanto-agadoj, okazintaj kaj okazontaj en pluraj landoj, kompreneble, ankaŭ pri la preparado de la venont-jaraj 55aj Baltiaj Esperanto-Tagoj en Litovia urbo Paneveĵo – ja La Ondo de Esperanto jam dum 15 jaroj estas la ĉefa informa sponsoro de BET en Litovio.
#000001
Inter la ses tekstoj en la sekcio Tribuno atentindas la unua parto de la artikolo de Pavla Dvořáková pri la Esperanto-Muzeo en Svitavy kaj la artikolo de Lu Wunsch-Rolshoven pri la temo Deklaro pri Esperanto en Eŭropa Unio.
#000002
En la novembra kultursekcio Wolfgang Kirschstein rakontas pri la neatribuo de ĉi-jara literatura Nobel-premio. Enestas recenzoj kaj prezentoj de literaturaj, gazetaj kaj muzikaj novaĵoj kaj la amuza rakonto La galoŝoj de la tatara verkisto Gajaz Isĥakov. La galoŝoj estas unu el la multaj tekstoj el la Orienta Almanako, eldonita antaŭ pli ol cent jaroj en Moskvo, kiun ĉiuj legantoj de La Ondo de Esperanto ricevos en decembro kiel literaturan suplementon.
#000004
La Ondo de Esperanto, eldonata ĉiumonate en Kaliningrado (Ruslando) laŭ la normoj “pdf” kaj “ePub”, jam estas abonebla por la 2019a jaro ĉe landaj perantoj, UEA-konto, kaj per la internacia pagosistemo PayPal. La abonprezo restas la sama jam la trian sinsekvan jaron: nur 15 eŭroj. Novaj abonantoj ricevos donace la abonon por 2018.
#000006